Svensk 15-åring anmeldt for «facerape»

En tenåring fra Norrköping er anmeldt for å ha oppdatert Facebook-statusen til en jevnaldrende gutt.

Så mange som halvparten av svenske Facebook-brukere er blitt «facerapet». SCANPIX

28. mai 2012 08:54 Sist oppdatert 28. mai 2012

«Facerape» kalles det, når man går inn på en annens facebookkonto og skriver fleipete statusoppdateringer uten at eieren vet om det.

I Sverige behandles faceraping som en form for datainnbrudd og kan straffes med dagsbøter eller opp til to år i fengsel. Likevel er faceraping et lovbrudd mange utsettes for.

Så mange som halvparten av svenske Facebook-brukere er blitt facerapet, viser en undersøkelse fra det svenske datatilsynet.

— Mange utsettes for facerape, men de færreste velger å anmelde det, sier ekspert på datakriminalitet i det svenske politiet, Anders Ahlqvist, til nyhetsbyrået TT.

Dette kan både skyldes at meldingene er pinlige, eller at folk ikke vet at praksisen er ulovlig.

— Ungdommers innstilling til internett gjør at både de som faceraper og de som utsettes for det, ikke innser at det er en kriminell handling, sier Ahlqvist.

Han mener videre at folk tar seg større språklige friheter på internett enn de gjør andre steder.

- Mange skjønner ikke at de samme reglene gjelder på nettet som i det virkelige liv. sier han.